정조 5년
辛丑十二月初九日巳時。上御誠正閣。一二直提學大臣備局堂上引見入侍時。領議政徐命善。行知事具善復洪樂性。行戶曹判書李衍祥。行副司直鄭尙淳。漢城判尹鄭好仁。兵曹判書李性源。行副司直徐浩修。刑曹判書李命植。吏曹判書鄭民始。行訓鍊都正李昌運。同知中樞府事徐有隣。漢城左尹李柱國。戶曹參判蔡弘復。行副司直李敬懋。禮曹參判徐有寧。大司諫趙尙鎭。掌令金東稷。副校理李敬一。直提學沈念祖鄭志儉。左承旨徐有防。假注書趙衍德。記事官趙錫晦金鳳顯。以次進伏訖。上命讀抄啓文臣應製律詩。有防讀奏未半。上曰。等第姓名。先爲讀奏。有防讀奏訖。上曰。優等多出。近所罕有。志儉曰。然矣。上曰。試官與承旨。先爲出去。考計劃出榜後。持入。可也。念祖等先退。命善曰。今日寒威愈劇。此時聖體。若何。上曰。一樣矣。命善曰。王大妃殿氣候。若何。上曰。一樣矣。命善曰。惠慶宮氣候。何如。上曰。一樣矣。命善曰。昨伏承卜相之命。從今以後。鼎席始備。國事庶有共貞之道。而臣身亦有少休之望。於公於私。實爲兩幸矣。上曰。卿之獨賢。不可不念。故有是命矣。命善曰。卜相體重。固難擅擬。而臣於擬入之際。且有難安之端。不得不一番仰稟。然後始可擬入矣。上曰。有何難安乎。命善曰。臣兄旣在於舊望。而臣今獨當於擬薦。私義公格。俱爲難安。設若可拔。而旣難擅遂。縱或不拔。而又難自專。敢此仰稟矣。上曰。仍舊擬入。何妨之有。命善曰。考之故例。其規不一。故相臣鄭太和之兄弟。則當其擬入之時。輒相拔望。金壽恒之兄弟。則每於擬薦之際。亦自不拔。拔與不拔。又難的從矣。上曰。揆以公格。卿似難拔矣。命善曰。然則筵退之後。可以仍舊擬入矣。上曰。曾有飭敎。而備堂之多不入參。抑何故也。命善曰。金魯鎭鄭一祥。皆有實𧏮。金文淳鄭昌聖。俱以新差。聞方待令於闕外矣。命書榻敎曰。備局堂上鄭昌聖金文淳。卽爲牌招。申飭入侍。敏采承命出。偕入進伏。上謂性源曰。本曹褒貶。何日爲之乎。性源曰。將以今十二日爲之矣。上曰。取才。又以何日爲之乎。性源曰。此有下敎。然後始可擧行矣。上曰。禁御兩營。竝爲取才。而今番都政。西北之人。必須隨窠差除。另加收用之意。宜矣。性源曰。六月都政。窠闕夥然。分排有裕。而目今見窠。只有五六。誠未知何以區處也。上曰。見窠雖少。其在激勸之方。不可無收用之道矣。命善曰。聖敎誠然矣。上曰。吏曹窠闕。果爲幾何。民始曰。當遷者至爲二十一。而見窠則不過爲十三矣。上曰。今番都政。比諸六月。極爲苟艱矣。命善曰。六月則果爲豐窠矣。上曰。金養和。其已勸武乎。命善曰。聞已現身。而身手頗好云矣。昌運曰。臣卽以勸武招致。而觀其爲人。則雖無絶倫之姿。蓋非常例之人矣。上曰。凡人之中。其能稍勝。亦云難矣。旣爾勸武。則果卽敎射乎。昌運曰。將以明日始射矣。上曰。何待來日乎。昌運曰。初射之人。必卜吉日。其待明日。良以是矣。且其家甚貧。無以資食。故特出別付料一窠。已付廩料矣。上曰。各軍門。近無加出之窠乎。昌運曰。臣營則無矣。敬懋曰。臣營則曾有李觀海付料之敎。故只有此一人。而其外則未有矣。上曰。加出一款。爲弊不些。此後則各該營門。咸須知悉。永杜斯弊。可也。命善曰。卽見大司諫趙尙鎭所懷。則以爲海西防守長淵。最爲要害。依古群山例。作爲邊地履歷窠。追捕一節。疎虞莫甚。使沿海各邑設追捕名。不係追捕案。則毋得差鄕任將校。春秋試射。如選武取才之例。則似有實效。下詢廟堂處之爲請矣。頃年分操之後。長淵陞爲兼營將。其後差遣。率多曾經邊地之人。今若一定爲邊地窠。則取人局窄。反不如前日之廣擇。且伊時亦有邊地之議。而或言內地不可爲。邊地事遂寢。旣發旋寢之事。今不可更議。置之。至若追捕廳云云。諫長纔遞藩任。本道事非不熟諳。而猶不如更探物情。審量裁擇。令道臣往復水使及沿邑守令。出意見啓聞後。更爲稟處。何如。上曰。依爲之。監司水使。各以所見。別具狀本。論理陳聞。可也。出擧條上曰。該水使之能與監司相較。其亦可尙。此是曾經三和府使者乎。命善曰。然矣。上曰。濟州御史渡海狀啓。今始入來。故濟牧之特爲許遞。良有意焉。向來差遣。無異投荒。而年色垂暮。又將過歲。故特令內移矣。命善曰。濟牧之今番效勞。亦已多矣。上曰。旌義縣監。曾以侍下人勿爲差遣事。有所下敎。而只因該曹之循例擬入。予果批下矣。今經屢朔。其今內擬。可也。命善曰。今此聖敎。寔出敦孝。其家奉聞。孰不感泣矣。命書榻敎曰。他承旨入侍。敏采承命出。與李在學偕入進伏。命善曰。卽見掌令金東稷上疏。則盛陳守令數遞之弊。仍以更勿別定侍從窠。通融文蔭武。輪回交替爲請。而批旨有下廟堂。與銓曹相議。劃一稟處之命矣。守令或有交差之窠。又有一定之窠。文臣則勿拘通擬。蔭武則不得輪差。蓋其法意。自有料量。今若不置界限。混同交差。則多有拘掣之端。必無變通之效。隨其續續更張。徒煩消刻之嫌。反不如仍舊貫之爲愈。議于銓官。銓官之意。亦如臣意。置之。何如。上曰。依爲之。出擧條上曰。先王朝以文蔭武交差事。嘗有筵話。兵曹參判似可記得矣。昌聖曰。故相臣李思觀。首陳此事。而乃爲麟漢所沮。事寢不行矣。上曰。難則難矣。上曰。臺臣之所陳。旣以數遞爲悶。而侍從之作宰。今又夥然。其滿朔數者。盡爲內擬爲可。其所當遷者。今果幾人乎。民始曰。寧海泰川仁同咸從等若干邑矣。上曰。許多侍從之久不內移。果緣何故也。命善曰。略有所坐而然矣。上曰。義理之零碎者。誠難領會。昭如靑天白日。則孰有不知。而細如蠶絲牛毛者。實難周知矣。命善曰。文臣出六。聞甚夥然。而見窠全無。區處末由。未通淸守令之今已朔滿者。亦令內移。以爲推移遷轉之地。宜矣。上曰。此有前例乎。命善曰。果有已例。而侍從守令。則其限爲十五朔。未通淸守令。則元不計朔數矣。命善曰。侍從守令。臺臣旣請勿爲數遞。而十五朔內移。亦有定式。此後自當申明擧行。而今則銓曹似不敢遽爾啓請。已過十五朔之守令。趁卽區處。次次疏通。然後可無積滯相妨之患。已滿限侍從守令。竝遞付京職。何如。上曰。依爲之。出擧條上曰。臺臣之言。誠爲得宜。此後則無論內移外遷。凡於望筒。皆懸其朔數。可也。仍命書傳敎曰。因言端思之。此後侍從守令內擬時。勿論準朔與否。朔數望筒懸註事。分付。其他文陰武守令之內移外遷。朔數亦皆懸註入啓。西銓外職。準此懸註事。一體分付。命善曰。堂上侍從。似不入於懸註中矣。上曰。然矣。上曰。近來政望。其無懸註之規乎。民始曰。只懸其年數。而不懸其朔數矣。上曰。營將亦有朔數乎。善復曰。舊堂上則十朔爲限。而新堂上則十五朔矣。上曰。彼臺臣居在何處。時偉曰。居在扶安云矣。性源曰。再明日擧動時。以入直禁軍。一番隨駕事。命下。而一番中二十人。見方入直於明政殿。使之竝爲隨駕。宜矣。上曰。依此爲之。時偉曰。當以一標信。同爲分付乎。上曰。可矣。上曰。禁軍設陳。每於蓮池洞者。似爲稍遠。本宮稍近之地。使之結陳。似好矣。時偉曰。戊戌年有下敎定式。故其後擧行如是矣。上曰。判尹進前。好仁進伏。上曰。本宮門外。地甚閑廣。人家許入。事甚便好矣。命善曰。許令入居。則民必樂從矣。上曰。宗廟永禧殿左右。民舍極甚密比。今於本宮。特許虛閑之地。亦置若干人家。則每當陪享之時。亦可爲百官依幕矣。命善曰。誠好矣。上曰。城裏土田。其果沃饒乎。命善曰。極爲肥饒。而最宜於菜麻田矣。上曰。買其田土。然後始可許作民舍乎。命善曰。不須買取。而可令作舍矣。上曰。民舍須令兩邊成行。而墻屋亦令一字接連。好矣。性源曰。北邊則已有若干民舍。而南邊則稍有閑曠餘地。可作數行民家矣。上曰。判尹與兵判訓將。消詳其便宜。再明日入稟。可也。民始曰。戶曹正郞金持默。移差惠郞。而兩處兼管。自多掣礙。本職遞改。旣有前例。金持默所帶戶曹正郞之任改差。令該曹口傳付軍職。使之專意察任。何如。上曰。依爲之。出擧條上曰。戶判之容色。比前稍勝。本曹之移拜。可謂善遷矣。命善曰。度支之長爲任難。而較諸吏判。用心頗歇。重臣殊以爲好矣。上曰。諸備堂有何所奏乎。僉曰。姑無可奏之事矣。上曰。今日賓對。極涉無味矣。命善曰。登對之日。亦旣不遠。別無所達而然矣。且後日次對。又與開坼殿座相値。亦將爲頉稟矣。上曰。先朝每有朔望常參之例。而近不得如例設行。卽一欠事。且今歲色已窮。只有數旬。又以望日設行常參。可也。上曰。湖南關北之賑邑捧糴。何以爲之乎。命善曰。今年雖云歉荒。民間已經屢豐。不待威令而民皆順納云矣。上曰。賑邑還上。今姑停退。何如。命善曰。聖敎寔出於軫恤。處分惟在於特恩。實非臣等之所可仰請矣。民始曰。以北道言之。今年之糴政。若未盡捧。則來頭之賑濟。亦無其策矣。上曰。湖南北關之設賑爲幾邑乎。命善曰。全羅道賑邑則十九。而咸鏡道設賑則爲五邑矣。上曰。穀簿都摠。何如是減縮乎。民始曰。北關則丙申停捧爲十三萬石。嶺南則戊戌停捧爲四十九萬石。故其爲見縮。若是夥然矣。上曰。嶺南停還。何當畢捧乎。命善曰。倅難盡捧矣。伊時道臣李在簡。特請停退。致有此弊矣。上曰。今日筵中。適此從容。故言之耳。朝廷獎勵之道。如有功勞。則雖在卑微之類。宜有超擢之擧。而至如判尹向年之事。實有宗社賴安之功耳。然而迄今幾年。了無獎用之事。是誠慨然。頃於初三日大臣入侍時。槪言此事。而向時事。尙忍言哉。名以大官者。以不必知無足憂等說。至發於筵席。凶言叵測。禍機危急。予於伊時。不勝迫隘。欲陳辭疏。而未及淨寫矣。自上聞其疏本之已具。卽命入之。判尹以新除承旨。猝地入侍。不知裏面。而未脫藁之草本。段段接續。字字註解。讀奏之無礙。殆如熟講文字。其周旋之勞。回榦之功。顧如何哉。予所仰賴。上有慈覆之天。設無承宣善處之事。豈無日月俯燭之理。而第前後左右。非請覈言根之凶計。乃深文云云之逆徒。至有中官拿鞫之命。而危機禍色。迫在呼吸。李領敦寧一人外。孰有一言開陳者乎。惟彼判尹。忽地當着。了不識這裏機關。乃能辦此。苟非滿脛忠赤。何能乃爾。此時此事。是何等勞勩。而工判陞擢。出自特簡矣。朝廷則視以中物望常例宰相。是豈嘉獎之道。懲勸之方乎。予則謂旣陞正卿之後。兩銓之長。付之當來公議。近來銓望。通擬者甚多。而獨於判尹難之。卿則所處。異於他人。而其所以待判尹者。何乃如是耶。命善曰。其時事到今思之。尙覺懍然。臣旣知判尹卓然之功。而尙未通東銓者。大是臣失措之過也。上曰。其在松留時。則雖或以居外之致。不爲通擬。而今者遞歸亦已許久。兩銓望之爲此慳惜。是何故也。予則以爲。不徒通擬而已。東西兩銓。皆合任用矣。命善曰。西銓則已爲通望。東銓則亦經經筵。此是當遷之階。而尙不得通擬者。果是臣稽滯之失矣。上曰。其時禍機。非但在予一已。四百年宗社之保有今日。誠亦幸耳。伊時效忠之臣。未必其盡勝於前人。皆賢於時輩。而除無他故。宜加獎用。向者申應顯之疏。殆近例語。而猶施酬勞之典。矧在判尹。烏可無陞擢之道乎。予甚以是爲慨然也。命善曰。聖敎至當。臣無辭更達矣。上曰。抄啓文臣製述榜。卽爲持入事。分付。敏采出。與念祖等偕入進伏。上命讀榜目。有防讀奏訖。又讀都計劃傍。上曰。今番論賞。姑待講榜出。同爲擧行。可也。命念祖等先退。上曰。抄啓文臣。十有餘人。可謂一時精選。其所製之講之。似非緊要時務而然。其課以勸之。欲觀作成之效矣。命善曰。聖敎誠然矣。上曰。湖堂之選。其數太少。而抄啓之設。爲選稍多。其在作興之方。實有可觀者矣。人或謂閑漫底事。而閑漫之事。猶賢乎己也。矧爾人才之成就。豈眞爲閑漫不緊之歸乎。向來都憲之疏。予甚滋惑矣。始言討逆而旣不明白。末及抄啓而又無歸趣。驟看而極其閃忽。細究而有若諓訕。予以不藏怒之意。有此下敎。本來爲人。予甚不愜。而向來此疏。誠不陽明矣。命善曰。言出於心。其心不明。故其言如是陰祕矣。上曰。予有闕失。則正言不諱。無所不可。而及反東閃西鑠。指意不明。此端彼端。用意難測。自其討逆一條而觀之。尤有所不可曉者矣。專事混圇說去。而終無明白指的處。是豈成說乎。遣辭之閃弄。用意之陰鷙。終未得其要領。寫其一通。付諸壁上。至今細繹。而莫曉其端倪。誠可怪矣。頃於筵中。已有下敎。而凡諸臣僚。頃皆改心惕慮。期以當官盡職。可也。稱以言事。旣如是全沒誠實。而反事閃儵耶。予以否德。忝居丕位。凜乎若朽索之馭六馬。有官守者。其宜隨事殫誠。無或放過。可也。何敢如是無嚴畏之心乎。朝廷雖小。豈無可用之人。苟曰無人。則固將擢用於韋布之間。亦何患無其人乎。勤攻之來。亦或無怪。而告君之辭。固宜審愼。予若有過。雖欲掩諱。自有一時之公議。後世之良史。烏可免其公是非乎。卿等須皆隨事盡心。恒存戒謹之意。有過輒言。亦盡獻替之誠。可矣。若或狃於不謹。安於放肆。則終焉不藏。乃其必至之理耳。命善曰。聖敎至當矣。命退。諸臣以次退出。